Document ID: 32003R1000

Komission asetus (EY) N:o 1000/2003,
annettu 11 päivänä kesäkuuta 2003,
tiettyjen peltokasvien viimeisen kylvöpäivän siirtämisestä tietyillä yhteisön alueilla markkinointivuonna 2003/2004
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tukijärjestelmästä tiettyjen peltokasvien viljelijöille 17 päivänä toukokuuta 1999 annetun neuvoston asetuksen (EY) N:o 1251/1999(1), sellaisena kuin se on viimeksi muutettuna asetuksella (EY) N:o 1038/2001(2), ja erityisesti sen 9 artiklan toisen kohdan kolmannen luetelmakohdan,
sekä katsoo seuraavaa:
(1) Asetuksen (EY) N:o 1251/1999 8 artiklan 2 kohdassa säädetään, että saadakseen pinta-alatukea viljelijän on suoritettava kylvöt viimeistään kyseistä sadonkorjuuta edeltävänä 31 päivänä toukokuuta.
(2) Alueella vallinneiden sääolosuhteiden johdosta Lombardia antoi 15 päivänä helmikuuta 2003 kasvinsuojeluun liittyviä säännoksiä, joiden perusteella kiellettiin tietyissä alueen kunnissa maissin suorakylvö ennen 15 päivää kesäkuuta 2003. Tämän vuoksi kyseisten kuntien viljelijät eivät voi noudattaa 31 päiväksi toukokuuta vahvistettua viimeistä kylvöpäivää.
(3) Tämän vuoden poikkeuksellisten sääolosuhteiden vuoksi tietyillä Kreikan ja Portugalin alueilla ei ole mahdollista noudattaa eräiden viljelykasvien osalta kyseisille alueille vahvistettuja viimeisiä kylvöpäiviä.
(4) Tässä tilanteessa on tarpeen pidentää maissin kylvöaikaa markkinointivuonna 2003/2004.
(5) Tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Markkinointivuoden 2003/2004 viimeiset kylvöpäivät vahvistetaan tämän asetuksen liitteessä siinä mainittujen viljelykasvien ja alueiden osalta.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan markkinointivuoden 2003/2004 pinta-alatukiin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä kesäkuuta 2003.

Labels: 18
17
6